0000C000
आम आदमी पार्टी (AAP) सरकार में कई अहम विभागों की जिम्मेदारी संभाल रहे मंत्री सत्येंद्र जैन ने मंगलवार को दिल्ली विधानसभा में चुटीले अंदाज में बीजेपी पर जमकर निशाना साधा. सीलिंग से तंग व्यापारियों की परेशानी बताते हुए जैन ने कहा कि चुनाव में सबसे बड़ा समर्थन देने वाले व्यापारियों को बीजेपी ने मुर्गी बना दिया है।.
सत्येंद्र जैन ने मोदी सरकार और बीजेपी शासित एमसीडी के फैसलों पर चुन-चुनकर वार किया. जैन ने कहा कि बीजेपी ने व्यापारियों के खिलाफ सबसे पहले नोटबंदी कर दी और बीजेपी वालों ने नोट बदलने की दलाली की. इसके बाद बीजेपी वालों ने बिना तैयारी के जीएसटी लागू कर दिया और अब देश मे एफडीआई का विरोध करने वाली बीजेपी ने 100 फीसदी एफडीआई लागू कर दी है.
जैन ने आगे कहा कि देश के आधे व्यापार को बीजेपी साल 2021 तक बंद कर देगी. हिंदुस्तान को बीजेपी अफ्रीका बनाने की तैयारी कर रही है. व्यापारियों को बर्बाद करने के पीछे बीजेपी की एक रणनीति है. बीजेपी वाले किसानों की तरह व्यापारियों को भी आत्महत्या करने के लिए मजबूर करेंगे.
विधानसभा में जंगपुरा से विधायक प्रवीण देशमुख ने अपने इलाके में 200 करोड़ रुपये की पार्किंग निर्माण का मामला उठाया, तो इसके जवाब में सदन के भीतर सत्येंद्र जैन ने बीजेपी को घेर लिया. जैन ने कहा कि प्रवीण देशमुख के इलाके में 200 करोड़ रुपये की लागत से पार्किंग बन रही है. हैरानी की बात यह है कि यहां 350 वाहन खड़े होने हैं. बीजेपी वाले किस हिसाब से 70 लाख की एक वाहन की पार्किंग बनाते हैं. 70 लाख की गाड़ी तो सदन में भी किसी के पास नहीं है.
हालांकि दुकानों की सीलिंग और कन्वर्जन चार्ज पर शहरी विकास मंत्री सत्येंद्र जैन ने खुलकर जवाब नहीं दिया. सरकार का रुख बताने की बजाय वो बीजेपी पर भ्रष्टाचार का आरोप लगाते रहे. उन्होंने कहा कि सीलिंग का मकसद सिर्फ पैसा लूटना है. कन्वर्जन के नाम पर लाखों रुपये लेकर बीजेपी व्यापारियों को लूट रही है.
हाल ही में तीनों नगर निगम की मेयर से मुलाकात का ज़िक्र करते हुए जैन ने बताया कि एलजी शासन के दौरान भी सीलिंग की फाइल को नोटिफाई नहीं कराया गया. बिना कानून को माने नोटिफिकेशन जारी नहीं किया जा सकता है. जैन के मुताबिक सीलिंग से जुड़े प्रस्ताव भेजने के लिए 22 जनवरी 2018 की तारीख खुद निगम के तीनों मेयर ने तय की थी, लेकिन मेयर का अबतक कोई जवाब नहीं आया है.
दिल्ली विधानसभा के सदन में मौजूद बीजेपी विधायकों की तरफ इशारा करते हुए सत्येंद्र जैन ने चेतावनी दी कि अगर दिल्ली की 1700 अनियमित कॉलोनी में सीलिंग होती है, तो आम आदमी पार्टी बीजेपी की ईंट से ईंट बजा देगी.
vec_Latn hin_Deva hin_Deva hin_Deva hin_Deva hin_Deva hin_Deva hin_Deva